b'\n_START_ARTICLE_\nHans Nielsen (komponist)\n_START_SECTION_\nLiv og gerning\n_START_PARAGRAPH_\nDa Christian IV lod musikalske danske drenge f\xc3\xa5 en uddannelse hos indbudte udenlandske musikere, var Hans Nielsen en af dem, som blev udvalgt. Sammen med Mogens Peders\xc3\xb8n fik ogs\xc3\xa5 Hans Nielsen undervisning hos Melchior Borchgrevinck, og da Borchgrevinck i 1599 foretog en rejse til Italien, fulgte begge med p\xc3\xa5 denne. Hans Nielsen gjorde sig allerede p\xc3\xa5 denne rejse bem\xc3\xa6rket som komponist af to madrigal-samlinger._NEWLINE_Hans Nielsens andet bes\xc3\xb8g i Italien fandt sted 1602-1604._NEWLINE_Ved sin hjemkomst blev han 1604 ansat som instrumentist i kapellet. Af hans kompositioner blev en madrigal optaget i Melchior Borchgrevincks madrigalsamling Giardino novo (K\xc3\xb8benhavn 1605). Hans i Venedig udgivne madrigaler synes at v\xc3\xa6re g\xc3\xa5et tabt._NEWLINE_Med kongelig underst\xc3\xb8ttelse opholdt han sig 1606-1608 i Wolfenb\xc3\xbcttel p\xc3\xa5 lutspillets vegne for at perfektionere sig hos den ber\xc3\xb8mte lutvirtuos Gregorio Hotcett._NEWLINE_Under Kalmarkrigen fik han orlov og gav sig til at studere ved universitetet i Heidelberg. Han tr\xc3\xa6ffes atter i det danske kapel som vicekapelmester, hvor han havde afl\xc3\xb8st Mogens Peders\xc3\xb8n, men virkede dog kun et kortere tidsrum (1623-1624), hvorefter han forsvinder af kongens tjeneste. Hans senere sk\xc3\xa6bne er ukendt.'